Pühapäeva lõuna paiku,  reisi kolmandal päeval saime viimaks Perthist minema ja vurasime õnnelike ja eelnenud pidudest vähemõnnelike nägudega sellise linnakese nagu Busselton poole. Seal oli plaan paluda peavarju taaskord tuttavate eestlaste juures. Me teame, et oleme viimasel ajal liialt palju eestlastega suhelnud aga no mis sa teed kui neid tegelasi on lihtsalt kõik kohad täis :) Esimese pikema peatuse tegime pisut enne Bussetoni kus kamp (ca 12 pealine) eesti noori inimesi oli end ühte farmi sisse seadnud ja eelmisel nädalal nende  tööandja poolt mõrvatud känguru kenasti nülginud, tükeldanud ja marinaadi pistnud. Ehkki känguruliha pole tavaliselt just meie esimmene einevalik, maitses liha seekord päris hästi - oli natuke vintske nagu ikka aga muidu täitsa (suhu) pandav. Öömajale saime Ingridi, Andrese ja Silveri juurde Busseltoni kesklinna.